En strømmåler med avlesning i kWh.
**Kilowattime** (**kWh** eller **kW·h**) er en enhet for måling av energi. 1 GWh (en gigawattime) er en million kilowattimer, og 1 TWh (en terawattime) er en milliard kilowattimer. Enheten er ikke en SI-enhet.

Definisjon
----------

En kilowattime er energimengden som tilsvarer et effektforbruk på en kilowatt over en periode på én time, altså 1 kW·3600 s, som er lik 3600 kJ. Enhetens vanligste anvendelse er for å måle elektrisk energi, produksjonsmengde eller forbruksmengde.

Oftest brukes enheten med et SI-prefiks, som *wattime*

Språkrådet sidestiller forkortelsene «kWh» og «kWt», men den vanlige betegnelsen for kilowattime er **kWh** («kilo»: prefiks for 1000, W: symbol for effekt i Watt, h: fra latin:*hora*, «time»). *kWh* er anbefalt brukt i flere tekniske referanser.

Anvendelse
----------

Kilowattime er den vanlige enheten for strømforbruk og kostnaden oppgis i kroner per kilowattime (kr/kWh). En vanlig norsk enebolig bruker fra 16 000 kWh/år til 25 000 kWh/år. Energimengden måles av en kilowattimeteller/måler. Denne er som regel plassert i boligens sikringsskap, men enkelte nettleverandører krever egne utvendige inntaksskap med måleren montert der. 

Megawattime brukes til å angi større strømforbruk, som årlig forbruk i bedrifter og årlig produksjon i mindre kraftverk. Det er beregnet at hver verdensborger i gjennomsnitt brukte 26,2 MWh i 1990.[]

1 terawattime tilsvarer det totale strømforbruket i en by på Drammens størrelse i løpet av ett år. Norges totalforbruk var 125 TWh i 2001 og 135 TWh i 2008.

Benevningen **kWh/h** uttrykker energiproduksjonen midlet over perioder på en time. Det blir dermed lettere i en graf å se hvordan det midlere effektuttaket endrer seg over døgnet.

Sammenblanding av watt, wattimer og watt per time
-------------------------------------------------

Effekt uttrykt i kilowatt (kW) blir ofte sammenblandet med energimengde uttrykt i kilowattimer (kWh) eller med enheten for endringshastighet for effekt uttrykt i kilowatt per time (kW/h).

For eksempel har en lyspære med elektrisk effekt på 100 W som har vært tent i to timer forbrukt energimengden 200 W·h = 720 kJ. Dette er det samme forbruket som en 40W lyspære tent i fem timer eller en 50W lyspære tent i fire timer. Tilsvarende har en generator som produserer 48 kWh energi i løpet av en dag levert en gjennomsnittlig effekt på 2 kW.

Størrelsen watt per time (W/h) blir ofte forvekslet med wattime (W·h) for å angi en mengde energi. Størrelsen W/h gir en endring i effekten per tidsenhet, og kan brukes til å angi en generators evne til endring i effekt. Hvis en generator for eksempel går fra 0 til 18 MW på et kvarter (0,25 timer) har den en effektøkningshastighet på 72 MW/h. Hvis denne økningen var lineær hadde generatoren i dette kvarteret produsert 18 × 0,25 / 2 = 2,25 MWh. Vannkraftverk har generelt en raskere effektendringshastighet enn andre typer kraftverk og er dermed de mest fleksible ved justeringer i et forsyningsnett. Dette har ført til at det er stor interesse for å utnytte norsk vannkraft til effektutjevning for tregere varmekraftverk i Europa.

Konvertering til de nærmeste enhetene
-------------------------------------

1 kilowattime er lik:

* 1000 wattimer
* 0,001 megawattimer
* 3600 kilojoule
* 3,6 megajoule (3,6 *millioner* joule)
* 857 kcal

Og motsatt:

* 1 wattime = 0,001 kilowattimer
* 1 megawattime = 1000 kilowattimer
* 1 kilojoule = 0,000 277 777 … kilowattimer (1/3600 kWh)
* 1 megajoule = 0,277 777 … kilowattimer (1/3,6 kWh)

Referanser
----------

1. ↑  «Forkortinger». Språkrådet. Besøkt 21. mars 2016.
2. ↑  Smedby og Kobberstad:*Tekniske regnetabeller*, 16. utgave, s. 37
3. ↑  *Sveiseteknikk*, Teknologisk forlag, 1971, ISBN 82 512 0001 6
4. ↑  *elektronik ståbi*, Teknisk forlag 1975, 2.utg, ISBN 87 571 0506 5
5. ↑  Taylor, Barry N. (1995). *Guide for the Use of the International System of Units (SI)* Arkivert 11. mai 2008 hos Wayback Machine. (Special publication 811). Gaithersburg, MD: National Institute of Standards and Technology. 31.
6. ↑  «KILOWATTIME (kWh)». Teknisk Ukeblad EnergiLink. Arkivert fra originalen 11. april 2010. Besøkt 11. august 2010.
7. ↑  
Eksempel på kW/t fra et kraftverk[*død lenke*]
8. ↑  
Eksempel på kW/t i Teknisk Ukeblad
9. ↑  
Eksempel på kW/h fra et kraftverk[*død lenke*]
10. ↑  
Eksempel på kW/t fra en varmepumpeleverandør Arkivert 8. september 2014 hos Wayback Machine.
11. ↑  
Eksempel på «kilowatt per time» hos en kommune Arkivert 20. oktober 2009 hos Wayback Machine.
12. ↑  Eksempel på kW/t hos en gassgrilleverandør[*død lenke*]
13. ↑  
Eksempel på kW/t hos en større norsk forhandler[*død lenke*]

Eksterne lenker
---------------

* «Ord og begreper», fra statnett.no

|  |  |
| --- | --- |
| Oppslagsverk/autoritetsdata | Store norske leksikon
 |